मान्यता यही कि नारी जीवन का पति और परिवार से उच्च कोई उद्देश्य हो ही नहीं सकता .जो पुरुष के लिये त्याज्य है वह नारी के लिये जीवन का लक्ष्य बना दिया गया. इसीलिये मीराँ के अद्भुत प्रेम को नहीं समझा गया और उसे सहानुभूति नहीं मिली.नारी की नियति बना दी गई थी समाज,धर्म और परिवार की रूढ़ियों में कठपुतली के समान आचरण करती रहे .क्योंकि मीराँ ने अपना स्वतंत्र मार्ग चुनने का साहस किया था,यही उनका सबसे बड़ा अपराध था.परिवार और समाज ने उन्हें आरोपों,आक्षेपों ,व्यंग्य,लांछन और प्रतारणाओं से बेध कर उनके स्वाभिमान ,आत्मबल और इच्छाशक्ति को रौंद कर एक कुण्ठित व्यक्तित्व में परिणत कर देना चाहा था. उन्हें कुलनासी,बावरी ,राँड जैसी उपाधियाँ मिलीं,जीवन भर सास, ननद, देवर का दुर्व्यवहार झेला, और ज़हर का प्याला देकर उन्हें समाप्त करने के कुकृत्य भी किये गये